দু’মাস ছুটি কাটিয়ে কাজে যোগ দিলেন হায়দরাবাদ বিশ্ববিদ্যালয়ের বিতর্কিত উপাচার্য আপ্পা রাও পোডিলে। উপাচার্য পদে আপ্পাকে ফিরিয়ে আনার প্রতিবাদে আজ তাঁর বাড়িতে ভাঙচুর চালিয়েছেন একদল পড়ুয়া। পোডিলেকে তাঁরা ছ’ঘণ্টা আটকও করে রাখেন। পরে পুলিশ গিয়ে বিক্ষোভকারীদের হটিয়ে দেয়। দলিত গবেষক ভেমুলা রোহিত চক্রবর্তীর আত্মহত্যার পর ছাত্রদের প্রতিবাদের মুখে গত ২৪ জানুয়ারি ছুটিতে যেতে হয়েছিল উপাচার্যকে।
ভেমুলার বন্ধুদের সঙ্গে দেখা করতে আগামিকাল হায়দরাবাদ বিশ্ববিদ্যালয়ে যাওয়ার কথা জওহরলাল নেহরু বিশ্ববিদ্যালয়ের (জেএনইউ) ছাত্র সংসদ সভাপতি কানহাইয়া কুমারের। সেখানে তাঁর বক্তৃতা করারও কথা রয়েছে। কানহাইয়া আজ সকালে কয়েকজন সতীর্থকে নিয়ে কংগ্রেস সহ-সভাপতি রাহুল গাঁধীর বাড়িতে গিয়ে তাঁর সঙ্গে ‘সৌজন্য সাক্ষাৎ’ করেন। তাঁদের প্রায় এক ঘণ্টা কথা হয়। সাক্ষাতের কথা জানিয়ে রাহুল পরে টুইট করেছেন। প্রসঙ্গত, জেএনইউয়ে ‘দেশদ্রোহী’ স্লোগান-কাণ্ডে পড়ুয়াদের সমর্থন করতে গত মাসে রাহুল সেখানে দু’বার গিয়েছিলেন। বিজেপি’র তরফে যার তীব্র প্রতিবাদ করা হয়েছিল।
 হায়দরাবাদ বিশ্ববিদ্যালয়ের দলিত গবেষক ভেমুলার আত্মহত্যার ঘটনায় আপ্পাকে অপসারণের দাবিতে পড়ুয়াদের আন্দোলন লাগাতার চলছে। সেই পরিস্থিতিতে বিশ্ববিদ্যালয় কর্তৃপক্ষ আজ সকালে নিজস্ব ওয়েবসাইটে আপ্পার কাজে যোগ দেওয়ার বিষয়ে জানান। উপাচার্যও সকালে নিজের বাড়িতে সাংবাদিক বৈঠক ডেকেছিলেন। সে খবর পেয়ে সেখানে হানা দেন রোহিতের বন্ধুরা। অভিযোগ, উপাচার্যের বাড়ি এবং লাগোয়া দফতরের আসবাবপত্র, টেলিভিশন সেট, জানলা-দরজা ভাঙচুর করেছেন তাঁরা। পরে শ’খানেক পুলিশ গিয়ে টেনেহিঁচড়ে বিক্ষোভকারীদের বার করে দেয়। পুলিশের সঙ্গে ঘটনাস্থলে কয়েকজন পড়ুয়াকেও (এবিভিপি’র সদস্য বলেই পরিচিত) দেখা গিয়েছে। গোলমালের জেরে বাতিল হয় সাংবাদিক বৈঠক। হামলার ঘটনায় ১০ জন পড়ুয়াকে গ্রেফতার করেছে পুলিশ।
 ডি প্রশান্ত নামে এক আন্দোলনকারী পড়ুয়া আজ বলেন, ‘‘উপাচার্যের পদে ওঁর  থাকার নৈতিক অধিকার নেই। আমরা রোহিতকে হারিয়েছি। সেই ঘটনায় ওঁর বিরুদ্ধে এখনও মামলা চলছে। উনি উচ্চ আদালত থেকে আগাম কিংবা অন্তর্বর্তী— কোনওধরনের জামিনই পাননি। পুলিশ ওঁকে গ্রেফতার করুক।’’ প্রসঙ্গত, ওই বিশ্ববিদ্যালয়ে দলিত ছাত্রদের হেনস্থার উল্লেখ করে উপাচার্যকে চিঠি দিয়েছিলেন ভেমুলা, তাতে লিখেছিলেন দলিত ছাত্রদের আত্মহত্যা করার জন্য যাতে বিষ বা দড়ির ব্যবস্থা করেন উপাচার্য। 
এদিকে, ভাঙচুরের ঘটনায় ক্ষোভপ্রকাশ করে উপাচার্য বলেন, ‘‘পড়ুয়াদের কোনও বিষয়ে ক্ষোভ থাকলে তা নিয়ে তারা আমার সঙ্গে আলোচনা করতে পারত। তা না করে তারা ভাঙচুর চালাল। এটা বরদাস্ত করা হবে না। তাছাড়া, মুষ্টিমেয় কিছু পড়ুয়া ঠিক করে দিতে পারে না আমি উপাচার্য পদে থাকব কি না।’’ আগামিকাল কানহাইয়ার ক্যাম্পাসে যাওয়া  প্রসঙ্গে পোডিলে বলেন, ‘‘আমি কাউকে সভা করার অনুমতি দিইনি। পড়ুয়ারাও এ নিয়ে বিশ্ববিদ্যালয় কর্তৃপক্ষের কাছে অনুমতি নেয়নি।’’